## Zakon o kulturnim vijećima

### NN 48/2004 (14.4.2004.), Zakon o kulturnim vijećima

# HRVATSKI SABOR

1100

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O KULTURNIM VIJEĆIMA

Proglašavam Zakon o kulturnim vijećima, koji je
donio Hrvatski sabor na sjednici 2. trav­nja 2004. godine.

Broj: 01-081-04-1353/2
Zagreb, 8. trav­nja 2004.

Predsjednik
Republike Hrvatske
**Stjepan Mesić,** v. r.

## ZAKON

### O KULTURNIM VIJEĆIMA

KULTURNA VIJEĆA
MINISTARSTVA KULTURE

Članak 1.

(1) Kulturna vijeća (u da­lj­njem tekstu:
Vijeća) osnivaju se pri Ministarstvu kulture za pojedina područja umjetničkog i
kulturnog stvaralaštva radi predlaga­nja ci­ljeva kulturne politike i mjera za ­njezino
provođe­nje, a posebice predlaganja programa javnih potreba u kulturi za koja
se sredstva osiguravaju iz državnog proračuna Republike Hrvatske, te radi
ostvariva­nja utjecaja kulturnih djelatnika i umjetnika na donoše­nje odluka važnih
za kulturu i umjetnost.

(2) U ostvariva­nju zadaća iz stavka 1. ovoga
članka, Vijeća pružaju stručnu pomoć ministru kulture pri donoše­nju i provedbi
godišnjih i dugoročnih programa javnih potreba u kulturi od interesa za
Republiku Hrvatsku i njihovo financiranje, suodlučuju o utvrđiva­nju kulturne
politike i u tu svrhu daju stručne podloge i miš­lje­nja Ministarstvu kulture i
ministru, te obav­ljaju i druge poslove predviđene ovim Zakonom koji pridonose
ostvare­nju zadaća iz stavka 1. ovoga članka. O svojim zaključcima i pri­jedlozima
Vijeća pisano izvještavaju ministra kulture.

(3) Vijeća na zahtjev ministra kulture
raspravljaju o pojedinim pitanjima s područja kulture i umjetnosti i o njima
daju ministru pisana mišljenja i prijedloge.

(4) Rad Vijeća je javan.

PODRUČJA DJELOVANJA VIJEĆA

Članak 2.

Pri Ministarstvu kulture osnivaju se Vijeća za:

– glazbu i glazbeno-scenske umjetnosti,

– dramske umjetnosti,

– film i kinematografiju,

– knjigu i nakladništvo,

– likovne umjetnosti,

– nove medijske kulture i

– međunarodnu kulturnu suradnju i europske
integracije.

SASTAV VIJEĆA

Članak 3.

(1) Vijeća imaju pet članova. Za članove Vijeća
imenuju se kulturni djelatnici i umjetnici iz područja umjetnosti i kulture
koji svojim dosadaš­njim dostignućima i poznava­njem problema vezanih za utvrđiva­nje
i provedbu kulturne politike mogu pridonijeti ostvare­nju ci­ljeva zbog kojih
je Vijeće osnovano.

(2) Predsjednik Vijeća i ministar kulture mogu
pozivati umjet­nike i kulturne djelatnike da sudjeluju u radu sjednica Vije­ća
bez prava odlučiva­nja.

(3) U radu Vijeća sudjeluju bez prava odlučiva­nja
i dužnosnici i drugi djelatnici Ministarstva kulture zaduženi za područje rada
Vijeća.

IZBOR ČLANOVA VIJEĆA

Članak 4.

(1) Ministar kulture pokreće postupak izbora
članova Vijeća pozivom institucijama i udrugama iz područja umjetnosti i
kulture da podnesu pisane i obrazložene prijedloge osoba za izbor članova
Vijeća s područja kulture i umjetnosti kojima se bave. Rok za podnošenje
prijedloga ne može biti kraći od 15 dana od dana poziva.

(2) Član Vijeća ne može biti osoba koja ima udio
u vlas­ništvu ili sudjeluje u upravljanju pravne osobe koja obavlja djelatnosti
u kulturi iz područja kulturnog vijeća.

(3) Na temelju prispjelih prijedloga ministar
kulture imenuje članove Vijeća.

MANDAT ČLANOVA VIJEĆA

Članak 5.

(1) Članovi Vijeća imenuju se na četiri godine.

(2) Ministar kulture može članove Vijeća
razriješiti i prije isteka mandata ako neopravdano ne nazoče sjednicama Vijeća,
na osobni zahtjev ili pisani zahtjev predlagate­lja iz članka 4. stavka 1.
ovoga Zakona, te ako su osuđeni za kazneno djelo na bezuvjetnu kaznu zatvora.

KULTURNA VIJEĆA ŽUPANIJA I GRADOVA

Članak 6.

(1) Kulturno vijeće osniva se za područje županije,
Grada Zagreba, te grada koji ima više od 30.000 stanovnika, a mogu ga osnovati
i druge općine i gradovi ako to ocijene svrhovitim.

(2) Akt o osniva­nju vijeća iz stavka 1. ovoga
članka donosi predstavničko tijelo županije, Grada Zagreba, grada, ili općine.
Aktom o osnivanju utvrđuje se djelokrug, broj i mandat članova vijeća, postupak
izbora, imenovanja i razrješenja članova, zadaće, način rada i odlučiva­nja
vijeća sukladno ovom Zakonu.

NACIONALNO VIJEĆE ZA KULTURU

Članak 7.

(1) Ministar kulture može sazvati Nacionalno
vijeće za kulturu kao savjetodavno tijelo za pružanje stručne pomoći pri utvrđivanju
strategije kulturnog razvitka.

(2) Nacionalno vijeće za kulturu čine
predsjednici Vijeća iz članka 2. ovoga Zakona i predsjednici kulturnih vijeća
osnovanih po posebnom zakonu, a predsjedava mu ministar kulture.

(3) U radu Nacionalnog vijeća za kulturu na
poziv ministra kulture mogu sudjelovati i predsjednici kulturnih vijeća županija,
Grada Zagreba, gradova i općina.

ADMINISTRATIVNI POSLOVI

Članak 8.

(1) Stručne, administrativne, tehničke i druge
potrebne poslove za Vijeća iz članka 2. ovoga Zakona, obav­lja Ministarstvo
kulture, a sredstva za ­njihov rad osiguravaju se u državnom proračunu.

(2) Poglavarstvo županije, Grada Zagreba, grada,
odnosno općine osigurava obavljanje stručnih, administrativnih, tehničkih i
drugih poslova za potrebe Vijeća iz članka 6. ovoga Zakona, kao i sredstva
potrebna za njihov rad.

ODLUČIVANJE VIJEĆA

Članak 9.

(1) Vijeća donose odluke većinom glasova od
ukupnog broja svojih članova.

(2) Vijeća donose poslovnik o svom radu.

(3) Članovi Vijeća primaju naknadu za svoj rad.
Visinu naknade utvrđuje ministar kulture, odnosno župan, gradonačelnik ili
načelnik općine.

IZUZEĆE ČLANA VIJEĆA OD ODLUČIVANJA

Članak 10.

(1) Član Vijeća koji je neposredno osobno
zainteresiran za donošenje odluke o nekom pitanju može sudjelovati u raspravi o
tom pitanju, ali je izuzet od odlučivanja.

(2) Smatra se da je član Vijeća neposredno
osobno zainteresiran za donošenje odluka o nekom pitanju, ako se ono odnosi na
umjetnički ili kulturni projekt u kojemu osobno sudjeluje.

POTICANJE I PROMICANJE KULTURNOG I UMJETNIČKOG
STVARALAŠTVA, ALTERNATIVNE KULTURE I KULTURNOG AMATERIZMA

Članak 11.

Vijeća posebno razmatraju mjere za potica­nje i
promicanje profesionalnoga kulturnog i umjetničkog stvaralaštva, kulturnog
amaterizma i alternativnog stvaralaštva u području svoje nadležnosti, te
ministru kulture, odnosno svojim osnivačima, predlažu mjere za ­njihovo unapređe­nje.

Članak 12.

Vijeća u svojem području djelova­nja posvećuju
posebnu pozornost promicanju potreba u kulturi i umjetnosti nacionalnih manjina
i njihovom kulturnom stvaralaštvu.

MEĐUNARODNA KULTURNA SURADNJA

Članak 13.

(1) Vijeća u svom radu posebnu pozornost
posvećuju promicanju hrvatskoga kulturnog i umjetničkog stvaralaštva u
inozemstvu, kao i mjerama koje omogućuju hrvatskoj javnosti da se upoznaje s
priznatim vrijednostima i suvremenim nastojanjima u umjetnosti i kulturi drugih
naroda, te u tom smislu podnose svoje prijedloge Vijeću za međunarodnu kulturnu
suradnju i europske integracije.

(2) Polazeći od potreba u kulturi i umjetnosti
nacionalnih ma­njina i razvoja međunarodne surad­nje na području kulture,
Vijeća u svom radu potvrđuju načela multikulturalnosti.

PRIJELAZNE I ZAVRŠNE ODREDBE

Članak 14.

(1) Ministar kulture će
u roku od mjesec dana od dana stupanja na snagu ovoga Zakona pokrenuti postupak
imenovanja Vijeća iz članka 2. ovoga Zakona.

(2) Predstavnička
tijela županija, Grada Zagreba i gradova donijet će do 31. prosinca 2004. akte
o osnivanju kulturnih vijeća i u daljnjem roku od 30 dana provesti postupak
imenovanja njihovih članova, sukladno aktu o osnivanju i ovom Zakonu. Akt o
osnivanju vijeća dostavit će ministru kulture.

Članak 15.

(1) Danom stupanja na
snagu ovoga Zakona prestaje mandat članova Vijeća za arhitekturu i urbanizam,
te Vijeća za medijsku kulturu, a članovima ostalih Vijeća iz članka 3. stavka
1. Zakona o kulturnim vijećima (»Narodne novine«, br. 53/01.), prestaje mandat
danom imenovanja novih članova Vijeća prema odredbama ovoga Zakona.

(2) Članovima vijeća županija,
Grada Zagreba i gradova koja su osnovana prema Zakonu o kulturnim vijećima
(»Narodne novine«, br. 53/01.), prestaje mandat danom imenovanja novih članova
vijeća prema odredbama ovoga Zakona.

Članak 16.

Danom stupanja na snagu
ovoga Zakona prestaje važiti Za­kon o kulturnim vijećima (»Narodne novine«, br.
53/01.).

Članak 17.

Ovaj Zakon stupa na
snagu osmoga dana od dana objave u »Narodnim novinama«.

Klasa: 612-01/04-01/01
Zagreb, 2. travnja 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 48/2004-1100